Departement waarsku oor aanlyn slenterArgieffoto Die departement van landbou, bosbou en visserye het Vrydag homself gedistansieer van ŉ brief wat aanlyn op sosiale media gedeel word dat die departement glo op soek is na stoorfasiliteite in die Vrystaat. “Die departement stel dit onomwonde dat hy niks te doen het met dié bedrog nie. Die departement wil die publiek en alle diensverskaffers maan om bedag te wees en nie enige goedere af te lewer of betalings aan enige diensverskaffer of vervaardiger te maak indien die geldigheid daarvan nie by die departement bevestig is nie.” Volgens die brief is die departement op soek na store in die Phumelela- plaaslike munisipaliteit (Memel/Vrede-gebied) in die Vrystaat. Die departement het gesê diensverskaffers wat slagoffers was van dié slenter, word aangemoedig om ŉ klag van bedrog by die Suid-Afrikaanse Polisiediens aanhangig te maak. “Die departement sal ook die saak by die polisie aanmeld vir verdere ondersoek.” Die departement het diensverskaffers gewaarsku dat hy nooit selfone as ŉ medium van kommunikasie sal gebruik nie.